Oglas

Šentilj za prebežnike ostaja glavna vstopna točka v Avstrijo. Foto: BoBo

V sprejemnih in nastanitvenih centrih jih je bilo ob 18. uri nekaj več kot 5.000.

Na notranjem ministrstvu ocenjujejo, da nov sistem popisa pribežnikov, ki z vlakom pridejo do Dobove in nato pot nadaljujejo naprej do Šentilja, kjer jih popisujejo, deluje odlično.

Državni sekretar na notranjem ministrstvu Boštjan Šefic je povedal, da je sodelovanje s hrvaško stranjo ustrezno in so z njim zadovoljni. Skrajšali so celoten postopek obravnave prebežnikov, razbremenili policiste, kriminaliste, pripadnike civilne zaščite, humanitarnih organizacij in prostovoljce. Temu je pritrdil tudi poveljnik civilne zaščite Srečko Šestan.

Po besedah Šefica se zdaj dogovarjajo, da bi se organizirali tako, da bi popis preizkusno izvedli tudi v Dobovi. Zato so okrepili policijske sile in povečali število popisnih mest. Ta način želijo preizkusiti tudi zato, ker je tudi Šentilj zelo obremenjen in ne želijo, da bi se tam pojavile težave. Če bosta sprejemljiva oba načina, bodo uporabljali oba, je napovedal.